b'\n_START_ARTICLE_\nPinej\n_START_SECTION_\n\xc5\xbdivljenjepis\n_START_PARAGRAPH_\nPinej je bil ob o\xc4\x8detovi smrti leta 230 pr. n. \xc5\xa1t. \xc5\xa1e otrok, zato je oblast v dr\xc5\xbeavi prevzela njegova ma\xc4\x8deha Tevta. Lokalni oblastniki so od nje zahtevali ve\xc4\x8djo avtonomijo in Tevta jim jo je v strahu za svoj polo\xc5\xbeaj tudi dala. Na njeno dejanje so gledali kot na znak slabosti in za\xc4\x8deli napadati in ropati trgovske ladje v Jadranskem in Jonskem morju in se pri tem niso ozirali na njihovo zastavo in \xc5\xa1kodo, ki so jo s tem povzro\xc4\x8dili zunanjim odnosom Ilirskega kraljestva._NEWLINE_Zaradi ilirskega piratstva je so bile najbolj prizadete gr\xc5\xa1ke dr\xc5\xbeave, katerih gospodarstvo je bilo \xc5\xbeivljenjsko odvisno od morja. Rimska republika, ki je bila naklonjena Grkom, je v Ilirijo poslala svoje odposlance, da bi zgladili nastale spore, vendar jim to ni uspelo. Tevta je jih je ukazala umoriti, s \xc4\x8demer je leta 229 pr. n. \xc5\xa1t. spro\xc5\xbeila prvo ilirsko vojno. Eden od mirovnih pogojev po kon\xc4\x8dani vojni je bil Tevtin odstop v Pinejevo korist._NEWLINE_Pinej je ponovno izgubil prestol leta 222 pr. n. \xc5\xa1t. po poroki svoje matere Tritevte z Demetrijem Hvarskim, ki se je zatem razglasil za ilirskega kralja. Demetrij se ni menil za mirovno pogodbo z Rimom in sklenil zavezni\xc5\xa1tvo z dolgoletno rimsko nasprotnico Makedonijo. Leta 219 pr. n. \xc5\xa1t. se je zato za\xc4\x8dela druga ilirska vojna. Demetrij je pobegnil v Makedonijo in Pinej je kon\xc4\x8dno postal samostojen kralj. Leta 217 pr. n. \xc5\xa1t. je nepri\xc4\x8dakovano umrl.\n_START_SECTION_\nPinej v anti\xc4\x8dnih virih\n_START_PARAGRAPH_\nPolibij Pineja sploh ne omenja, Apijan in Kasij Dio pa ga omenjata kot zakonitega naslednika ilirskega prestola. Apijan o njem pi\xc5\xa1e, da je zaprosil za pomo\xc4\x8d Rimljane, do katere, izgleda, ni pri\xc5\xa1el.'